

Αρκαλοχώρι, 26/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ψήφισμα του Δημοτικού Συμβουλίου Μινώα Πεδιάδας με αφορμή τη συμπλήρωση δύο ετών από την τραγωδία στα Τέμπη- Συγκεντρώσεις διαμαρτυρίας στο Αρκαλοχώρι και στο Καστέλλι την Παρασκευή 28 Φεβρουαρίου 2025 στις 11:00 π.μ.**

Με τη συμπλήρωση δύο χρόνων από την τραγωδία στα Τέμπη, το ∆ηµοτικό Συµβούλιο του Δήμου Μινώα Πεδιάδας, αποφάσισε ομόφωνα στη συνεδρίαση του, την Τετάρτη 26 Φεβρουαρίου 2025:

* Να εκδώσει ψήφισμα
* Να υψωθούν μεσίστιες οι σημαίες των Δημοτικών καταστημάτων Αρκαλοχωρίου, Καστελλίου και Θραψανού, την Παρασκευή 28 Φεβρουαρίου 2025 που είναι και η δεύτερη θλιβερή επέτειος από την τραγωδία στα Τέμπη
* Να εκφράσει την πεποίθηση του ότι οι πολίτες του Δήμου Μινώα Πεδιάδας μπορούν να συμμετάσχουν ελεύθερα στις δύο δημοτικές συγκεντρώσεις διαμαρτυρίας στο Αρκαλοχώρι ( Πλατεία Ηρώων) και στο Καστέλλι (Δημοτικό Κατάστημα Καστελλίου) την Παρασκευή 28 Φεβρουαρίου 2025 στις 11:00 π.μ.

**Το ψήφισμα αναφέρει τα εξής:**

«*Το Δημοτικό Συμβούλιο του Δήμου Μινώα Πεδιάδας εκφράζει τη βαθιά οδύνη και θλίψη των πολιτών του για τη σιδηροδρομική τραγωδία με τους 57 νεκρούς, μεταξύ των οποίων οι περισσότεροι νέοι και νέες.*

*Συμπαραστέκεται στους γονείς και συγγενείς όλων των θυμάτων και θλίβεται γιατί αυτή η τραγωδία στιγμάτισε την εποχή μας και απέδειξε τις παθογένειες του κράτους.*

*Ζητά την απονομή Δικαιοσύνης με την πλήρη διαλεύκανση των αιτιών της τραγωδίας και την απόδοση των Ευθυνών όσο ψηλά κι αν βρίσκονται και θεωρεί ως προϋπόθεση, η φράση όλα στο φως, να γίνει πραγματικότητα.*

*Ζητά από την Πολιτεία την αναβάθμιση των μεταφορών και του σιδηροδρομικού δικτύου για να αισθάνονται και να είναι οι πολίτες ασφαλείς.*

*Είναι πλέον εθνικό θέμα, θέμα όλων μας, η ανάκτηση της εμπιστοσύνης των πολιτών στην πολιτική και τους θεσμούς για να μην δημιουργείται αίσθηση στους πολίτες για αδιαφάνεια, μετάθεση ευθυνών, καθυστερήσεις και ατιμωρησία των υπευθύνων.*

*Μόνο έτσι θα κάνει η πολιτεία το χρέος της ώστε να µην ξαναζήσουμε ποτέ στην Ελλάδα μια τέτοια πολύνεκρη τραγωδία*».

**Οι κινητοποιήσεις στο Δήμο Μινώα Πεδιάδας:**

Με αφορμή τη συμπλήρωση δύο χρόνων από το τραγικό δυστύχημα των Τεμπών μαθητές και φορείς του Δήμου Μινώα Πεδιάδας, θα στείλουν το δικό τους μήνυμα και θα απαιτήσουν να αποδοθεί Δικαιοσύνη και να μην συγκαλυφθεί η αδιανόητη αυτή τραγωδία που στοίχησε τη ζωή σε 57 ψυχές. Στο Αρκαλοχώρι η κινητοποίηση ορίζεται στις 11 το πρωί της Παρασκευής 28 Φεβρουαρίου, με σημείο εκκίνησης την Πλατεία Ηρώων. Πρόκειται για πρωτοβουλία του Συλλόγου Γονέων & Κηδεμόνων των σχολείων Α/θμιας και Β/θμιας Εκπ/σης του Αρκαλοχωρίου.

Επίσης, οι Σύλλογοι Γονέων και Κηδεμόνων των Σχολείων του Καστελλίου, ο Πολιτιστικός και Εμπορικός Σύλλογος Καστελλίου, η ομάδα Δωριέας και το 7ο Σύστημα Αεροπροσκόπων Καστελλίου, στηρίζουν τις κινητοποιήσεις και τον αγώνα για δικαίωση των θυμάτων των Τεμπών και συμμετέχουν στη διαμαρτυρία που θα γίνει στις 11 το πρωί, στο Δημοτικό Κατάστημα Καστελλίου.

Παράλληλα, ο Εμπορικός Σύλλογος Θραψανού αποφάσισε την συμμετοχή του στις παραπάνω απεργιακές κινητοποιήσεις. Ως εκ τούτου προτείνει στα μέλη του, το ολοήμερο κλείσιμο καταστημάτων και επιχειρήσεων και την συμμετοχή τους στην συγκέντρωση που θα πραγματοποιηθεί στην Πλατεία Ηρώων του Αρκαλοχωρίου ή στο Δημοτικό Κατάστημα Καστελλιου. Ανάλογη στάση τηρεί και ο Εμπορικός Σύλλογος Αρκαλοχωρίου, προτείνοντας επίσης στα μέλη του τη συμμετοχή τους, στην συγκέντρωση που θα πραγματοποιηθεί στην Πλατεία Ηρώων του Αρκαλοχωρίου στις 11:00.